FI Euroopan unionin virallinen lehti L 348/28

KOMISSION TÄYTÄNTÖÖNPANOPÄÄTÖS,

annettu 14 päivänä joulukuuta 2012,

neuvoston päätöksen 2009/470/EY soveltamista varten siltä osin kuin on kyse unionin taloudellisesta tuesta jäämien testausta varten nimetylle EU:n vertailulaboratoriolle 1 päivästä tammikuuta31 päivään joulukuuta 2012

(tiedoksiannettu numerolla C(2012) 9286)

(Ainoastaan hollanninkielinen teksti on todistusvoimainen)

(2012/790/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 31 artiklan 1 ja 2 kohdan,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (2) ja erityisesti sen 32 artiklan 7 kohdan,

sekä katsoo seuraavaa:

(1) Euroopan unionin vertailulaboratorioille voidaan myöntää unionin rahoitustukea päätöksen 2009/470/EY 31 artiklan mukaisesti.

(2) Neuvoston asetuksen (EY, Euratom) N:o 1605/2002 (3), jäljempänä ’varainhoitoasetus’, 75 artiklassa ja komission asetuksen (EY, Euratom) N:o 2342/2002 (4), jäljempänä ’soveltamissäännöt’, 90 artiklan 1 kohdassa säädetään, että ennen kuin EU:n talousarviosta sitoudutaan menoihin, on tehtävä rahoituspäätös, jossa määritetään rahoitettavia menoja aiheuttavan toiminnan keskeiset osat ja jonka tekee toimielin tai sen valtuuttamat viranomaiset.

(3) Neuvoston päätöksen 2009/470/EY täytäntöönpanemiseksi rehuja ja elintarvikkeita sekä eläinten terveyttä varten nimetyille EU:n vertailulaboratorioille myönnettävän unionin rahoitustuen osalta 12 päivänä syyskuuta 2011 annetun komission täytäntöönpanoasetuksen (EU) N:o 926/2011 (5) mukaan unioni myöntää rahoitustukea edellyttäen, että hyväksytyt työohjelmat on toteutettu tosiasiallisesti ja että tuensaajat toimittavat komissiolle kaikki tarvittavat tiedot tiettyjä määräaikoja noudattaen.

(4) Institute for Food Safety, Wageningen, Alankomaat, jäljempänä ’RIKILT’, on nimetty EU:n vertailulaboratorioksi jäämien testausta varten Euroopan parlamentin ja neuvoston asetuksen (EY) N:o 882/2004 liitteen VII muuttamisesta EU:n vertailulaboratorioiden osalta 27 päivänä kesäkuuta 2012 annetulla komission asetuksella (EU) N:o 563/2012 (6) takautuvasti 1 päivästä tammikuuta 2012 alkaen.

(5) RIKILT esitti syyskuussa 2011 alustavan työohjelman vuodeksi 2012 osana ehdokkuuttaan. RIKILT toimitti nimeämisensä jälkeen päivitetyn työohjelman ja vastaavat alustavat talousarviot. Komissio on arvioinut ja hyväksynyt Euroopan unionin vertailulaboratorioiden toimittamat vuotta 2012 koskevat päivitetyt työohjelmat ja vastaavat alustavat talousarviot.

(6) Työohjelmaa on toteutettu 1 päivästä tammikuuta 2012 alkaen. Rahoitusta tarvitaan sen vuoksi 1 päivästä tammikuuta 2012 alkaen.

(7) Koska vuoden 2012 työsuunnitelma on soveltamissääntöjen 90 artiklan 2 ja 3 kohdan merkityksessä riittävän yksityiskohtainen kehys, tämä päätös muodostaa rahoituspäätöksen.

(8) Unionin rahoitustukea olisi myönnettävä asetuksen (EY) N:o 882/2004 32 artiklassa säädettyjen tehtävien suorittamiseen nimetyille Euroopan unionin vertailulaboratorioille niiden toimien yhteisrahoittamiseksi. Unionin rahoitustuen olisi oltava 100 prosenttia tukikelpoisista kustannuksista siten kuin ne on määritelty täytäntöönpanoasetuksessa (EU) N:o 926/2011.

(9) Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (7) 3 artiklan 2 kohdan a alakohdan mukaisesti eläintautien hävittämistä ja seurantaa koskevat ohjelmat (eläinlääkintätoimenpiteet) rahoitetaan Euroopan maatalouden tukirahastosta. Lisäksi kyseisen asetuksen 13 artiklan toisessa kohdassa säädetään, että asianmukaisesti perustelluissa poikkeustapauksissa tietyistä eläinlääkintäalan kustannuksista 26 päivänä kesäkuuta 1990 tehdyssä neuvoston päätöksessä 90/424/ETY (8) tarkoitettujen toimenpiteiden ja ohjelmien ollessa kyseessä jäsenvaltioille ja maataloustukirahaston tukea saaville tuensaajille hallinto- ja henkilöstökustannuksista aiheutuvat menot rahoitetaan maataloustukirahastosta. Varainhoidon valvonnan osalta sovelletaan asetuksen (EY) N:o 1290/2005 9, 36 ja 37 artiklaa.

(10) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

1. Hyväksytään vuoden 2012 työohjelma, jonka on 27 päivänä syyskuuta 2011 toimittanut RIKILT – Institute for Food Safety, part of Wageningen University & Research Centre.

2. Jäämien testausta varten unioni myöntää rahoitustukea laitokselle RIKILT – Institute for Food Safety, part of Wageningen University & Research Centre. Kyseinen laboratorio suorittaa asetuksen (EY) N:o 882/2004 liitteessä VII olevan I osan 12 kohdan a alakohdassa asetetut tehtävät ja velvoitteet.

3. Unionin rahoitustuen osuus on 100 prosenttia täytäntöönpanoasetuksessa (EU) N:o 926/2011 määritellyistä tukikelpoisista kustannuksista, joita kyseiselle laitokselle aiheutuu työohjelman toteuttamisesta, ja tuen määrä on 1 päivän tammikuuta ja 31 päivän joulukuuta 2012 välisenä ajanjaksona enintään 470 000 euroa, josta enintään 25 000 euroa osoitetaan jäämien testausta käsittelevän teknisen seminaarin järjestämiseen.

2 artikla

Tämä päätös on osoitettu seuraavalle: RIKILT – Institute for Food safety, part of Wageningen University & Research Centre, Akkermaalsbos 2, Building No 123, 6708 WB Wageningen, Alankomaat.

Tehty Brysselissä 14 päivänä joulukuuta 2012. Komission puolesta Tonio BORG Komission jäsen

(1) EUVL L 155, 18.6.2009, s. 30.

(2) EUVL L 165, 30.4.2004, s. 1.

(3) EYVL L 248, 16.9.2002, s. 1.

(4) EYVL L 357, 31.12.2002, s. 1.

(5) EUVL L 241, 17.9.2011, s. 2.

(6) EUVL L 168, 28.6.2012, s. 24.

(7) EUVL L 209, 11.8.2005, s. 1.

(8) EYVL L 224, 18.8.1990, s. 19.